Nýr forstöðumaður Jarðhitaskólans vill viðhalda öflugu starfi skólans sem starfað hefur í fjörutíu ár . Starfsemi skólans er hluti framlags Íslands til þróunarsamvinnu . Dr. Guðni Axelsson tók við sem forstöðumaður Jarðhitaskólans um nýliðin áramót . Fréttablaðið / Anton Brink Mánudagur 13. janúar 2020 Auglýsing Ég mun fyrst og fremst reyna að viðhalda þeirri öflugu og mikilvægu starfsemi sem Jarðhitaskólinn hefur sinnt síðustu fjóra áratugina , með áherslu á að viðhalda faglegum gæðum starfseminnar . Það á eftir að koma í ljós á næstu misserum hvort þörf verður á einhverjum áherslubreytingum , “ segir dr. Guðni Axelsson , jarðeðlisfræðingur , sem tók við starfi forstöðumanns Jarðhitaskólans um nýliðin áramót . Fráfarandi forstöðumaður var Lúðvík S. Georgsson , sem tók við skólanum árið 2013 af Ingvari Birgi Friðleifssyni . „ Undanfarin ár hafa um 25 nemendur fengið sex mánaða þjálfun hjá skólanum . Það að auki hefur skólinn stutt fimm meistaranema og einn doktorsnema árlega til jarðhitanáms við Háskóla Íslands og Háskólann í Reykjavík , “ segir Guðni . „ Þá hefur fjöldi nema sótt námskeið skólans og samstarfsaðila hans í Kenýa og El Salvador . Frá því skólinn tók til starfa 1979 hafa 718 nemendur frá 63 þróunarlöndum lokið sex mánaða þjálfuninni . “ Guðni segir starfsmenn Jarðhitaskólans fimm , en mikill fjöldi kennara komi að þjálfuninni aðallega frá Íslenskum orkurannsóknum , háskólunum , verkfræðistofum og orkufyrirtækjum . Námið sé þríþætt . Í fyrsta lagi almenn kennsla um allt sem við kemur jarðhitarannsóknum , vinnslu jarðhita og nýtingu . Í öðru lagi sérhæfð þjálfun á tilteknu sérsviði og að síðustu verkefni sem unnin eru undir leiðsögn íslenskra sérfræðinga . „ Svo kemur skólinn að rekstri jarðhitanáms í El Salvador og á síðasta ári hófst rekstur náms í Kína í samvinnu kínverskra og íslenskra stjórnvalda , sem Jarðhitaskólinn kemur að . “ Guðni segir nemendurna koma frá ýmsum þróunarlöndum þar sem jarðhita er að finna , aðallega frá opinberum stofnunum og fyrirtækjum . Flestir séu með grunnmenntun í jarðvísindum og verkfræði og á aldrinum 25 til 35 ára . „ Oftast hafa nemendurnir einhverja innsýn í jarðhita og nýtingu hans , en stundum þó á frumstigi . Lengi hefur verið lögð mikil áhersla á jafnan hlut kvenna og karla í náminu , “ segir Guðni . Hann segir breytingu hafa nýlega orðið á tengslum við Háskóla Sameinuðu þjóðanna . „ Frá upphafi og til 2019 var skólinn tengdur Háskóla Sameinuðu þjóðanna , en ákveðið var að slíta því samstarfi vegna breyttra áherslna háskólans . Í staðinn mun skólinn tengjast Menningarmálastofnun Sameinuðu þjóðanna , UNESCO , í gegnum GRÓ , Þekkingarmiðstöð þróunarsamvinnu Íslands , ásamt Sjávarútvegs - , Landgræðslu - og Jafnréttisskólunum . Ekki er komin reynsla á samvinnuna við UNESCO , en hún verður að teljast ekki síður viðeigandi en samvinnan við Háskóla Sameinuðu þjóðanna , vegna aðkomu UNESCO að þróun mennta - , vísinda - og menningarmála í heiminum . “ Guðni segir fjármagn til rekstrarins vera hluta af framlagi Íslands til alþjóðlegrar þróunarsamvinnu en það fé komi að stærstu leyti frá utanríkisráðuneytinu . „ Framlag skólans síðustu fjóra áratugi hefur haft umtalsverð áhrif á uppbyggingu endurnýjanlegrar orkunýtingar í fjölda þróunarlanda og hefur starfsemi skólans þannig hjálpað löndunum að draga verulega úr notkun jarðefnaeldsneytis og úr losun gróðurhúsalofttegunda . Starfsemi skólans hefur einnig verið mjög mikilvæg aðilum hér á landi sem sinna jarðhitarannsóknum og nýtingu , “ segir hann . Guðni segir að í apríl verði stór alheimsjarðhitaráðstefna , World Geothermal Congress 2020 , haldin hér á landi . „ Þar verður þáttur fyrrverandi nemenda mjög veigamikill . Þeir eru meðal annars höfundar vel yfir 400 fyrirlestra eða veggspjalda , af rúmlega 1800 fyrirlestrum og veggspjöldum alls . “